Kansanedustaja Erkki Tuomioja (sd) puolusti voimakkaasti valtion roolia yritysten omistajana Ylen Politiikkaradiossa.

Erkki Tuomioja puhui näkemyksistään Politiikkaradiossa. JUHA RAHKONEN

Ajatuspaja Libera lähetti tiistaina Twitterissä kitkerät terveiset kansanedustaja Erkki Tuomiojalle (sd), jonka mukaan kapitalismi ”tuottaa erittäin suurta epätasa-arvoisuutta” ja ”toimii tehottomasti”.

– Muistutamme Erkki Tuomiojaa, että siellä, missä kapitalismi on yritetty lopettaa, on luonnonsuojelu, työntekijöiden oikeudet ja elintaso aina olleet rempallaan. Kapitalismin loppuminen tarkoittaisi nälkää, puutetta ja ihmisoikeusloukkauksia.

Libera ei maininnut ulostulossaan mitään yksittäistä valtiota nimeltä.

Tuomioja esitteli omia näkemyksiään Ylen Politiikkaradiossa maanantaina.

– Elämme maailmassa jossa kapitalismin linnakkeissakin, viimeksi Financial Timesissa, on otettu selvästi kantaa, että kapitalismi, tämä pelkkään osakkeenomistajien arvon kasvattamiseen tähtäävä järjestelmä, on tullut tiensä päähän, Tuomioja sanoi Politiikka radiossa Verkkouutisten mukaan,

Tuomioja puolusti Ylellä voimakkaasti valtion roolia yritysten omistajana.

– Ja onneksi on sellaista omistusta joka ottaa huomioon muitakin arvoja, esimerkiksi juuri työntekijöiden hyvinvoinnin, ympäristön ja niin edelleen. Minusta on hyvä asia, että meillä on omistusta, jossa viime kädessä eduskunnan mielipiteiden kautta otetaan huomioon muitakin asioita kuin mitä nykyinen osakeyhtiölaki sanoo.

Libera on määritelmänsä mukaan puoluepoliittisesti sitoutumaton ja itsenäinen ajatuspaja, joka tukee ja edistää yksilönvapautta, vapaata yrittäjyyttä, vapaita markkinoita ja vapaata yhteiskuntaa.